***Tájékoztató városi főépítészi tevékenységről***

**2025. október 1-től december 31 - ig tartó időszakban**

Kőröstetétlen Község Vonatkozásában

*Ellátandó feladatok ismertetése*

***Az ellátandó feladatokat a főépítészi tevékenységről szóló 190/2009. (IX. 15.) Korm. rendelet*** ***szabályozza, melyek az alábbiak:***

A települési főépítész:

* az állami főépítészi hatáskörében eljáró fővárosi és vármegyei kormányhivatallal és az érintett önkormányzatok főépítészeivel együttműködve elősegíti az illetékességi területét érintő területrendezési és településrendezési tervek összhangjának kialakítását,
* folyamatosan figyelemmel kíséri a rendezési eszközök hatályosulását, tapasztalatairól az érintett önkormányzat által meghatározott gyakorisággal tájékoztatást ad, és négyévente összefoglaló jelentést készít a képviselő-testület (közgyűlés) részére,
* közreműködik a kulturális örökség védelméről szóló törvényben foglaltakkal, valamint a kulturális örökség védetté nyilvánításának részletes szabályairól szóló miniszteri rendeletben foglaltakkal kapcsolatos önkormányzati feladatok ellátásában,
* szakmai véleményével, állásfoglalásaival segíti a térség, illetve a település egységes táji és építészeti arculatának alakítását,
* közreműködik a területrendezési tervek és a településrendezési tervek nyilvántartására, a szabályozásokon alapuló adatszolgáltatásra és az ezzel kapcsolatosan felmerülő költség megállapítására vonatkozó helyi szabályok előkészítésében,
* részt vesz – szükség szerint adatok szolgáltatásával – az illetékességi területére vonatkozó területi és települési információs rendszerek kialakításában és működtetésében,
* gondoskodik a helyi tervtanács nyilvántartásának vezetéséről, és abból adatokat szolgáltat az állami főépítésznek,
* döntésre előkészíti a rendezés alá vonandó területre vonatkozó javaslatot, a tervezési megbízás feltételeit és követelményeit,
* elkészíti az előzetes tájékoztatást az érdekelt államigazgatási szervek, az érintett állampolgárok, szervezetek, érdek-képviseleti szervek, valamint a szomszédos és az érintett egyéb települések önkormányzati szervei részére a rendezés, a településkép-védelem helyéről, céljáról, várható eredményéről,
* a településrendezési terv készítése során folyamatosan együttműködik a tervezőkkel és képviseli az önkormányzat érdekeit,
* szervezi és irányítja a településrendezési terv véleményezési eljárásait, ezek során biztosítja a településrendezési terv készítésének nyilvánosságát,
* a véleményezési eljárás befejezését követően a beérkezett észrevételek figyelembevételével döntésre előkészíti a településrendezési tervet,
* gondoskodik a megállapítás során hozott változtatások átvezetéséről, illetőleg szükség szerint az újbóli véleményeztetés lefolytatásáról,
* nyilvántartást vezet a település, illetve a térség területére készült településrendezési tervekről, valamint – amennyiben az információtechnológiai feltételei biztosítottak – gondoskodik a hatályos településrendezési terveknek az önkormányzat honlapján történő közzétételéről,
* szakmai konzultáción vesz részt és tájékoztatást ad a hatályos településképi rendeletben foglaltakról,
* előkészíti az önkormányzat településkép-védelemmel kapcsolatos szabályozását, figyelemmel kíséri annak érvényesülését és gondoskodik az azzal összefüggő nyilvántartás vezetéséről,
* illetékességi területét érintően vezeti a települési önkormányzat által működtetett építészeti-műszaki tervtanácsot,
* nyilvántartást vezet az építészet-műszaki tervtanácson tárgyalt tervdokumentációkról.

*A magyar építészetről szóló 2023. évi C. törvényben (a továbbiakban: Méptv.) és a 419/2021. (XI. 8.) Korm. rendeletben (a továbbiakban: Korm. rendelet) kapott felhatalmazás alapján ellátott feladatok*

A Kőröstetétlen Község településképének védelméről szóló 9/2017. (XII. 15.) önkormányzati rendelete (a továbbiakban: Településképi rendelet) alapján településkép-védelmi tájékoztatás és szakmai konzultáció, valamint településképi bejelentési eljárások kérelmezhetőek a településen. **2025 negyedik negyedévében kérelem ezen eljárások lefolytatására vonatkozóan nem érkezett.**

A Településképi rendelet alapján településképi véleményezési eljárás nem került bevezetésre, így Kőröstetétlen településen **tervtanácsi feladatok nem merülnek fel.**

Ügyfelek megkeresése alapján folyamatos tájékoztatást nyújtunk szóban és írásban a hatályos településrendezési eszközökről, azok tartalmáról, **az egyes ingatlanokra vonatkozó követelményekről, beépítési előírásokról, egyéb településképi rendszabályokról**

|  |  |
| --- | --- |
| **Ügytípus** | **Darabszám** |
| Beépítési előírások írásbeli megadása | 1 |

*Az önkormányzat Településrendezési Eszközeinek helyzete*

**Településterv:**

Kőröstetétlen Község új településtervének készítésére vonatkozó beszerzési eljárás 2024 év végén lezajlott. Az új településterv tervezési feladatainak ellátásával kapcsolatosan a Képviselő-testület **a 2/2025. (I. 28.)** **számú önkormányzati határozatban a legkedvezőbb ajánlatot adó Pro Regio Közép-Magyarországi Regionális Fejlesztési és Szolgáltató Nonprofit Kft. – t (1071 Budapest, Damjanich utca 48.) bízta meg.**

**Ellátott feladatok a tárgyi időszakban:**

* folyamatos egyeztetés a tervezőkkel, és a szükséges szakmai vizsgálatok végzése, adatok beszerzése,
* személyes egyeztetés megszervezése, lebonyolítása,
* az alátámasztó munkarész tervezetének véleményezése,
* a településfejlesztési terv tervezetének véleményezése,
* szerződés szerinti egyéb feladatok ellátása (teljesítés igazolások kiállítása stb.).

**Helyi építési szabályzat módosítása:**

*Kőröstetétlen Község Önkormányzatának 9/2017. (XII. 15.) önkormányzati rendelete Kőröstetétlen község településképének védelméről* (a továbbiakban: TKR)2018. január 1-jén lépett hatályba. A HÉSZ utoljára 2013. október 10-én módosult, vagyis a TKR elfogadását követően nem törölték a HÉSZ-ből a településképre vonatkozó előírásokat.

*A településkép védelméről szóló 2016. évi LXXIV. törvényt* (a továbbiakban: Tktv.) 2024. szeptember 30-án helyezték hatályon kívül, de a településképi rendelet és a helyi építési szabályzat mindaddig hatályban marad, amíg a készülő településterv hatályba nem lép. A két rendelet jogharmonizációját meg kell teremteni, mert ennek hiányában a HÉSZ alkalmazása nehézségeket okoz a település építési ügyeiben (pl. új tornaterem építése). A módosítás célja a településképi követelmények törlése a helyi építési szabályzatból (pl. tetőhajlásszög, tetőfedés anyaga stb.). A módosítás kizárólag a HÉSZ normaszövegét érinti, a rendelet mellékletét képező szabályozási terv nem módosul.

**Ellátott feladatok a tárgyi időszakban:**

* végső elfogadott helyi építési szabályzat kihirdetése, közzététele, E-TÉR feltöltés,
* kapcsolattartás megbízott településtervezővel, közreműködés pénzügyi teljesítésben.

**Helyi védett értékek nyilvántartása:**

Korm. rendelet rendelkezései értelmében a főépítészi tevékenység része **a helyi egyedi védelemmel kapcsolatos feladatok ellátása**, ideértve a meglévő, helyi egyedi védelem alatt álló építmények nyilvántartását, értékvizsgálatát- amely feladat folyamatos. Kőröstetétlen Község vonatkozásában a Településképi rendelet 1 db helyi védett elemet határoz meg, ez a Honfoglalás Emlékmű.

Ellátott feladatok:

* A 2023. évi C. törvény szerinti egységes állami műemléki nyilvántartás szerinti értékvédelmi kataszter szerkesztése, helyi védett elem adatainak felvitele.

2026. január 20.

Ilyés Marianna

települési főépítész